CELEX: 32021R2168
Language: lt
Date: 2021-09-21 00:00:00
Title: Komisijos deleguotasis reglamentas (ES) 2021/2168 2021 m. rugsėjo 21 d. kuriuo iš dalies keičiamas Deleguotasis reglamentas (ES) 2019/2035, kuriuo dėl sausumos gyvūnus laikantiems ūkiams ir perykloms taikomų taisyklių, taip pat ir tam tikrų laikomų sausumos gyvūnų ir perinių kiaušinių atsekamumo papildomas Europos Parlamento ir Tarybos reglamentas (ES) 2016/429 (Tekstas svarbus EEE)

2021 12 8   
               
               
                  LT
               
               
                  Europos Sąjungos oficialusis leidinys
               
               
                  L 438/38
               
            
         KOMISIJOS DELEGUOTASIS REGLAMENTAS (ES) 2021/2168
         2021 m. rugsėjo 21 d.
         kuriuo iš dalies keičiamas Deleguotasis reglamentas (ES) 2019/2035, kuriuo dėl sausumos gyvūnus laikantiems ūkiams ir perykloms taikomų taisyklių, taip pat ir tam tikrų laikomų sausumos gyvūnų ir perinių kiaušinių atsekamumo papildomas Europos Parlamento ir Tarybos reglamentas (ES) 2016/429
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. kovo 9 d. Europos Parlamento ir Tarybos reglamentą (ES) 2016/429 dėl užkrečiamųjų gyvūnų ligų, kuriuo iš dalies keičiami ir panaikinami tam tikri gyvūnų sveikatos srities aktai („Gyvūnų sveikatos teisės aktas“) (1), ypač į jo 94 straipsnio 3 dalį, 97 straipsnio 2 dalį, 118 straipsnio 1 ir 2 dalis ir 122 straipsnio 2 dalį,
         kadangi:
         
                     (1)
                  
                  
                     Reglamente (ES) 2016/429 nustatytos gyvūnų ligų, kurios perduodamos gyvūnams arba žmonėms, prevencijos ir kontrolės taisyklės. Visų pirma to reglamento IV dalyje nustatytos sausumos gyvūnus laikantiems ūkiams ir perykloms taikomos taisyklės, taip pat tam tikrų laikomų sausumos gyvūnų ir perinių kiaušinių atsekamumo Sąjungoje taisyklės. Reglamentu (ES) 2016/429 Komisijai taip pat suteikiami įgaliojimai deleguotaisiais aktais priimti taisykles, kuriomis būtų papildytos tam tikros neesminės to reglamento nuostatos;
                  
               
                     (2)
                  
                  
                     Komisijos deleguotuoju reglamentu (ES) 2019/2035 (2) papildomas Reglamentas (ES) 2016/429, kiek tai susiję su sausumos gyvūnus laikantiems ūkiams ir perykloms taikomomis taisyklėmis, taip pat ir tam tikrų laikomų sausumos gyvūnų ir perinių kiaušinių atsekamumo taisyklėmis. Visų pirma, to deleguotojo reglamento II dalyje nustatytos sausumos gyvūnus laikančių ūkių registravimo ir patvirtinimo taisyklės, įskaitant ūkių, kuriuose vykdomos surinkimo operacijos, ir ūkių, iš kurių perinių kiaušinių arba naminių paukščių siuntos vežamos į kitą valstybę narę, taisykles. Be to, to deleguotojo reglamento III dalyje nustatytos laikomų sausumos gyvūnų ir perinių kiaušinių atsekamumo taisyklės, konkrečiau – jame nustatytos laikomų galvijų, avių ir ožkų atsekamumo ir perinių kiaušinių ženklinimo taisyklės;
                  
               
                     (3)
                  
                  
                     šiame reglamente nustatytos taisyklės yra iš esmės susijusios ir taikomos veiklos vykdytojams, vežantiems arba laikantiems sausumos gyvūnus arba perinius kiaušinius. Todėl nuoseklumo ir paprastumo sumetimais bei siekiant veiksmingai taikyti taisykles ir išvengti jų dubliavimo, jas reikėtų nustatyti viename teisės akte, o ne keliuose atskiruose aktuose, kuriuose būtų pateikta daug kryžminių nuorodų. Šis požiūris taip pat atitinka vieną pagrindinių Reglamento (ES) 2016/429 tikslų – supaprastinti Sąjungos gyvūnų sveikatos taisykles, kad jos būtų skaidresnės ir jas būtų galima lengviau taikyti;
                  
               
                     (4)
                  
                  
                     Reglamente (ES) 2016/429 nustatyta, kad peryklų, iš kurių perinių kiaušinių arba naminių paukščių siuntos vežamos į kitą valstybę narę, veiklos vykdytojai ir naminius paukščius laikančių ūkių, iš kurių neskirtų skersti naminių paukščių ar perinių kiaušinių siuntos vežamos į kitą valstybę narę, veiklos vykdytojai turi pateikti paraišką kompetentingai institucijai dėl jų ūkių patvirtinimo. To reglamento 94 straipsnio 3 dalies a punkte Komisijai suteikti įgaliojimai nustatyti nuostatas, leidžiančias nukrypti nuo veiklos vykdytojams taikomo reikalavimo pateikti kompetentingai institucijai paraišką dėl tam tikrų rūšių ūkių, kurie kelia nereikšmingą riziką, patvirtinimo;
                  
               
                     (5)
                  
                  
                     perkeliant mažais kiekiais naminius paukščius, išskyrus beketerius paukščius, ir vežant šių paukščių perinius kiaušinius į kitą valstybę narę kyla maža ligų plitimo rizika. Be to, ūkių, iš kurių tokie gyvūnai perkeliami ir periniai kiaušiniai vežami į kitą valstybę narę mažais kiekiais, veiklos vykdytojai dėl praktinių priežasčių negali įvykdyti visų Deleguotajame reglamente (ES) 2019/2035 nustatytų patvirtinimo reikalavimų. Todėl Deleguotojo reglamento (ES) 2019/2035 4 straipsnis turėtų būti iš dalies pakeistas, kad būtų nustatyta nuostata, leidžianti nukrypti nuo reikalavimo pateikti patvirtinimo paraišką kompetentingai institucijai, kuris taikomas peryklų ir ūkių, kuriuose laikomi naminiai paukščiai, iš kurių į kitą valstybę narę perkeliama mažiau nei 20 naminių paukščių, išskyrus beketerius paukščius, ir vežama mažiau nei 20 perinių kiaušinių, kuriuos padėjo naminiai paukščiai, išskyrus beketerius paukščius, veiklos vykdytojams;
                  
               
                     (6)
                  
                  
                     Deleguotojo reglamento (ES) 2019/2035 38 straipsnio 1 dalyje nustatyta, kad galvijus laikantys veiklos vykdytojai turi užtikrinti, kad tie gyvūnai būtų identifikuojami konkrečiomis identifikavimo priemonėmis, o to reglamento 38 straipsnio 2 dalyje veiklos vykdytojams leidžiama pakeisti tas nurodytas identifikavimo priemones alternatyviomis. Panašiai to deleguotojo reglamento 45 straipsnio 1 ir 2 dalyse veiklos vykdytojams nustatytos pareigos identifikuoti jų laikomas avis ir ožkas konkrečiomis identifikavimo priemonėmis, o jo 45 straipsnio 4 dalyje veiklos vykdytojams leidžiama pakeisti tas nurodytas identifikavimo priemones alternatyviomis;
                  
               
                     (7)
                  
                  
                     kita vertus, Reglamento (ES) 2016/429 269 straipsnyje numatyta galimybė valstybėms narėms tam tikrose srityse patvirtinti nacionalines priemones, kurias jos gali taikyti savo teritorijose ir kurios papildo tame reglamente nustatytas priemones arba yra už jas griežtesnės. Viena iš tų sričių yra laikomų sausumos gyvūnų ir genetinės medžiagos produktų siuntų atsekamumo reikalavimai. Deleguotajame reglamente (ES) 2019/2035 ta galimybė nėra tinkamai atspindėta. Todėl Deleguotojo reglamento (ES) 2019/2035 38 straipsnio 2 dalis, 45 straipsnio 4 dalis ir 48 straipsnis turėtų būti iš dalies pakeisti siekiant paaiškinti, kad veiklos vykdytojams, laikantiems galvijus, avis ar ožkas, numatyta galimybė identifikuoti tuos gyvūnus alternatyviomis identifikavimo priemonėmis turėtų būti suteikiama tik gavus valstybės narės leidimą. Taip paaiškinamas nacionalines priemones taikančių valstybių narių vaidmuo ir atsakomybė užtikrinant tinkamą laikomų galvijų, avių ir ožkų atsekamumo reikalavimų įgyvendinimą, kaip nustatyta Reglamento (ES) 2016/429 269 straipsnyje;
                  
               
                     (8)
                  
                  
                     Deleguotojo reglamento (ES) 2019/2035 76 straipsnyje nustatyta, kad papūginius laikantys veiklos vykdytojai turi užtikrinti, kad papūginių identifikavimo priemonėse būtų nurodytas paukščio identifikavimo kodas. Tačiau tame deleguotajame reglamente nustatyta identifikavimo kodo apibrėžtis viršija tai, kas būtina papūginių identifikavimui, ir valstybėms narėms sukuria didelę administracinę naštą. Todėl Deleguotasis reglamentas (ES) 2019/2035 turėtų būti iš dalies pakeistas siekiant nustatyti, kad papūginių identifikavimo priemonėse būtų nurodytas tekstinis kodas, pagal kurį juos būtų galima identifikuoti ir būtų užtikrintas pakankamas tų paukščių atsekamumo lygis, kai jie perkeliami iš vienos valstybės narės į kitą;
                  
               
                     (9)
                  
                  
                     Deleguotojo reglamento (ES) 2019/2035 80 straipsnyje nustatyta, kad visi periniai kiaušiniai turi būti paženklinti unikaliu kilmės ūkio patvirtinimo numeriu. Tačiau Reglamente (ES) 2016/429 reikalaujama, kad būtų patvirtinti tik tie ūkiai, iš kurių periniai kiaušiniai siunčiami į kitą valstybę narę. Be to, Komisijos deleguotajame reglamente (ES) 2020/688 (3) nustatyta, kad vežant į kitą valstybę narę siuntas, kurias sudaro mažiau nei 20 perinių kiaušinių, kuriuos padėjo naminiai paukščiai, išskyrus beketerius paukščius, tie kiaušiniai turi būti kilę iš registruotų ūkių. Todėl Deleguotasis reglamentas (ES) 2019/2035 turėtų būti iš dalies pakeistas, kad naminius paukščius laikančių ūkių veiklos vykdytojams ir peryklų, iš kurių į kitą valstybę narę vežamos siuntos, kurias sudaro mažiau nei 20 perinių kiaušinių, kuriuos padėjo naminiai paukščiai, išskyrus beketerius paukščius, veiklos vykdytojams nebūtų taikoma pareiga užtikrinti, kad kiekvienas perinis kiaušinis būtų paženklintas nurodant kilmės ūkio unikalų patvirtinimo numerį. Šis pakeitimas taip pat atitinka Deleguotojo reglamento (ES) 2019/2035 4 straipsnio pakeitimus, kurie turi būti padaryti šiuo reglamentu;
                  
               
                     (10)
                  
                  
                     Deleguotojo reglamento (ES) 2019/2035 5 straipsnyje nustatyti ūkių, kuriuose vykdomos kanopinių surinkimo operacijos, patvirtinimo reikalavimai ir nustatyta, kad kompetentinga institucija turi užtikrinti, kad tokie ūkiai atitiktų tam tikrus to reglamento I priedo 1 dalyje nustatytus reikalavimus. Deleguotojo reglamento (ES) 2019/2035 I priedo 1 dalies 1 punkto b papunktyje nustatyta, kad ūkis, kuriame vykdomos kanopinių surinkimo operacijos, patvirtinamas tik tuo atveju, jei tame ūkyje bet kuriuo metu laikomi tos pačios rūšies ir sveikatos būklės kanopiniai, priskiriami prie tos pačios kategorijos. Tačiau esamuose surinkimo centruose gali būti viena ar kelios epidemiologiškai atskiros gyvūnų laikymo vietos. Tos atskiros vietos turėtų būti naudojamos taip, kad būtų užtikrinta, jog tose vietose laikomi gyvūnai neturėtų tiesioginio ar netiesioginio sąlyčio. Taip ūkyje galima laikyti kanopinius gyvūnus, kurie priklauso skirtingoms rūšims, kategorijoms ar kurių sveikatos būklė skiriasi, tol, kol jie laikomi skirtingose epidemiologiškai atskirose gyvūnų laikymo vietose. Todėl Deleguotojo reglamento (ES) 2019/2035 I priedo 1 dalis turėtų būti iš dalies pakeista, kad būtų numatyta ši galimybė;
                  
               
                     (11)
                  
                  
                     be to, Deleguotojo reglamento (ES) 2020/688 15–18 straipsniuose numatyta galimybė į tą pačią siuntą įtraukti avis ir ožkas, nes abiem rūšims taikomi tie patys tame deleguotajame reglamente nustatyti gyvūnų sveikatos reikalavimai. Pagal Deleguotąjį reglamentą (ES) 2019/2035 taip pat turėtų būti numatyta galimybė kartu surinkti avis ir ožkas į vieną siuntą. Todėl Deleguotasis reglamentas (ES) 2019/2035 turėtų būti iš dalies pakeistas, kad būtų įtraukta nuostata, leidžianti nukrypti nuo to reglamento I priedo 1 dalyje nustatytos pagrindinės taisyklės, pagal kurią kartu gali būti surenkami tik tos pačios rūšies kanopiniai gyvūnai,
                  
               PRIĖMĖ ŠĮ REGLAMENTĄ:
         
            1 straipsnis
            Deleguotasis reglamentas (ES) 2019/2035 iš dalies keičiamas taip:
            
                        1.
                     
                     
                        4 straipsnis pakeičiamas taip:
                        
                           „4 straipsnis
                           Nukrypti nuo veiklos vykdytojams taikomo reikalavimo pateikti kompetentingai institucijai tam tikrų rūšių ūkių patvirtinimo paraišką leidžianti nuostata
                           Nukrypstant nuo Reglamento (ES) 2016/429 94 straipsnio 1 dalies a, c ir d punktų, toliau nurodytų rūšių ūkių veiklos vykdytojai neprivalo pateikti kompetentingai instituciją savo ūkių patvirtinimo paraiškų pagal to reglamento 96 straipsnio 1 dalį:
                           
                                       a)
                                    
                                    
                                       arklinių šeimos gyvūnų surinkimo operacijas vykdančių ūkių, kuriuose tie gyvūnai surenkami varžybų, lenktynių, pasirodymų, treniruočių, bendro laisvalaikio ar darbo veiklos tikslais arba vykdant veisimo veiklą;
                                    
                                 
                                       b)
                                    
                                    
                                       nelaisvėje laikomų paukščių peryklų;
                                    
                                 
                                       c)
                                    
                                    
                                       peryklų, iš kurių į kitą valstybę narę vežamos siuntos, kurias sudaro mažiau nei 20 perinių kiaušinių, kuriuos padėjo naminiai paukščiai, arba mažiau nei 20 naminių paukščių;
                                    
                                 
                                       d)
                                    
                                    
                                       naminius paukščius laikančių ūkių, iš kurių į kitą valstybę narę vežamos siuntos, kurias sudaro mažiau nei 20 neskirtų skersti naminių paukščių, arba siuntos, kurias sudaro mažiau nei 20 perinių kiaušinių, kuriuos padėjo naminiai paukščiai.“;
                                    
                                 
                     
                  
                        2.
                     
                     
                        38 straipsnio 2 dalies a punktas pakeičiamas taip:
                        
                                    „a)
                                 
                                 
                                    vieną iš šio straipsnio 1 dalyje nurodytų įprastinių ausų įsagų valstybės narės, kurioje galvijai laikomi, kompetentingos institucijos patvirtinta elektronine identifikavimo priemone, kai ta valstybė narė leidžia tokį pakeitimą pagal 41 straipsnio 1 dalį;“;
                                 
                              
                  
                        3.
                     
                     
                        45 straipsnio 4 dalies a punktas pakeičiamas taip:
                        
                                    „a)
                                 
                                 
                                    vieną iš identifikavimo priemonių, nurodytų šio straipsnio 2 dalyje, taikant 46 straipsnyje numatytas leidžiančias nukrypti nuostatas, kai tokias nukrypti leidžiančias nuostatas leidžia taikyti valstybė narė, kurioje laikomos avys ir ožkos, pagal 48 straipsnio 5 dalį;“;
                                 
                              
                  
                        4.
                     
                     
                        48 straipsnis iš dalies keičiamas taip:
                        
                                    a)
                                 
                                 
                                    4 dalies c punktas išbraukiamas;
                                 
                              
                                    b)
                                 
                                 
                                    įterpiama 5 dalis:
                                    
                                       „5.   Valstybės narės gali leisti veiklos vykdytojams pakeisti vieną iš 45 straipsnio 2 dalyje nurodytų identifikavimo priemonių laikantis 45 straipsnio 4 dalyje avims ir ožkoms, laikomoms jų teritorijoje, numatytų leidžiančių nukrypti nuostatų.“;
                                    
                                 
                              
                  
                        5.
                     
                     
                        76 straipsnio 1 dalies a, b ir c punktai pakeičiami taip:
                        
                                    „a)
                                 
                                 
                                    III priedo h punkte nurodytą kojos žiedą, tvirtinamą prie bent vienos paukščio kojos, jame nurodant matomą, įskaitomą ir nenutrinamą tekstinį kodą,
                                    arba
                                 
                              
                                    b)
                                 
                                 
                                    III priedo e punkte nurodytą poodinę mikroschemą, joje pateikiant įskaitomą ir neištrinamą tekstinį kodą,
                                    arba
                                 
                              
                                    c)
                                 
                                 
                                    III priedo g punkte nurodytą paukščiui daromą tatuiruotę, joje pavaizduojant matomą ir nenutrinamą tekstinį kodą.“;
                                 
                              
                  
                        6.
                     
                     
                        80 straipsnis pakeičiamas taip:
                        
                           „80 straipsnis
                           Veiklos vykdytojų pareiga, susijusi su perinių kiaušinių atsekamumu
                           
                              1.   Naminius paukščius laikančių ūkių veiklos vykdytojai ir naminių paukščių peryklų veiklos vykdytojai užtikrina, kad kiekvienas į kitą valstybę narė vežamas perinis kiaušinis būtų paženklintas nurodant perinių kiaušinių kilmės ūkio unikalų patvirtinimo numerį.
                           
                           
                              2.   1 dalis netaikoma:
                              
                                          a)
                                       
                                       
                                          naminius paukščius laikančių ūkių veiklos vykdytojams, iš kurių ūkių į kitą valstybę narę vežamos siuntos, kurias sudaro mažiau nei 20 perinių kiaušinių, kuriuos padėjo naminiai paukščiai, išskyrus beketerius paukščius;
                                       
                                    
                                          b)
                                       
                                       
                                          peryklų veiklos vykdytojams, iš kurių peryklų į kitą valstybę narę vežamos siuntos, kurias sudaro mažiau nei 20 perinių kiaušinių, kuriuos padėjo naminiai paukščiai, išskyrus beketerius paukščius.“;
                                       
                                    
                        
                     
                  
                        7.
                     
                     
                        I priedo 1 dalies 1 punktas pakeičiamas taip:
                        
                                    „1.
                                 
                                 
                                    5 straipsnyje nurodyti reikalavimai, susiję su ūkių, kuriuose vykdomos kanopinių surinkimo operacijos, izoliavimo ir biologinio saugumo priemonėmis:
                                    
                                                a)
                                             
                                             
                                                turi būti tinkamos kanopiniams skirtos izoliavimo patalpos;
                                             
                                          
                                                b)
                                             
                                             
                                                bet kuriuo konkrečiu metu ūkyje arba visose epidemiologiškai atskirose gyvūnų laikymo vietose ūkyje gali būti laikomi tik tos pačios rūšies ir sveikatos būklės kanopiniai, priskiriami prie tos pačios kategorijos;
                                             
                                          
                                                c)
                                             
                                             
                                                nukrypstant nuo b punkte numatyto reikalavimo atskirti kanopinių rūšis, avys ir ožkos bet kuriuo metu gali būti laikomos kartu ūkyje arba toje pačioje epidemiologiškai atskiroje gyvūnų laikymo vietoje ūkyje;
                                             
                                          
                                                d)
                                             
                                             
                                                turi būti įdiegta tinkama sistema, kad būtų užtikrintas nuotekų surinkimas;
                                             
                                          
                                                e)
                                             
                                             
                                                vietos, kuriose laikomi kanopiniai, ir visi koridoriai, taip pat medžiagos ir įranga, turintys sąlytį su kanopiniais, turi būti valomi ir dezinfekuojami kaskart išvežus kiekvieną kanopinių grupę, o prireikus – prieš atvežant bet kurią naują kanopinių grupę, laikantis nustatytų veiklos procedūrų;
                                             
                                          
                                                f)
                                             
                                             
                                                tarp valymo bei dezinfekavimo operacijų ir bet kurios naujos kanopinių grupės atvežimo į patalpas, kuriose laikomi kanopiniai, turi būti daroma tinkama sanitarinė pertrauka.“
                                             
                                          
                              
                  
         
            2 straipsnis
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. rugsėjo 21 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 84, 2016 3 31, p. 1.
         
            (2)  2019 m. birželio 28 d. Komisijos deleguotasis reglamentas (ES) 2019/2035, kuriuo dėl sausumos gyvūnus laikantiems ūkiams ir perykloms taikomų taisyklių, taip pat ir tam tikrų laikomų sausumos gyvūnų ir perinių kiaušinių atsekamumo papildomas Europos Parlamento ir Tarybos reglamentas (ES) 2016/429 (OL L 314, 2019 12 5, p. 115).
         
            (3)  2019 m. gruodžio 17 d. Komisijos deleguotasis reglamentas (ES) 2020/688, kuriuo Europos Parlamento ir Tarybos reglamentas (ES) 2016/429 papildomas gyvūnų sveikatos reikalavimais, taikomais Sąjungoje perkeliamiems sausumos gyvūnams ir vežamiems periniams kiaušiniams (OL L 174, 2020 6 3, p. 140).